George Orwell

George Orwell, pseudonymo de Eric Arthur Blair (25 de junio 1903 – 21 de januario 1950), esseva un scriptor e jornalista britannic. Su corpore litterari se characterisa per claritate, intelligentia e ingenio, per le recognoscentia del injustitia social, le opposition al totalitarismo, e le compromisso in le socialismo democratic. Su operas dystopic Le Ferma del Animales (1945) e 1984 (1949) son considerate classicos del litteratura mundial.

Orwell travaliava como un policiero colonial in Burma, jornalista, maestro de schola e commisso. Ante le medio del decennio de 1930, ille deveniva interessate in scriber e in le socialismo. Su litteratura non-fictional plus famose include Le Strata a Wigan Pier (1937), re le classe inferior in Anglaterra del Nord, e Homage a Catalonia (1938), re su participation in le Guerra Civil Espaniol como un soldato republican. Ille etiam scribeva essayos re le politica, litteratura, linguage e cultura. Durante le Secunde Guerra Mundial ille travaliava pro le BBC e scribeva Le Ferma del Animales. Durante le annos subsequente ille continuava travaliar in jornalismo e scribeva 1984. Ille habeva suffrite de mal sanitate desde su retorno ab Espania e moriva in 1950, habente 46 annos.

Categoria:Gente anglese
Categoria:Scriptores
Categoria:Litteratura in le lingua anglese